《薰风楼怀古》
清代·孟淦

我登薰风楼，楼高一千尺。仰造青云端，俯瞰雷电泽。

隐隐山四围，何处扳峭壁。翔者古鸾凰，荫者古松柏。

远望鸿濛天，时代阻今昔。有时风雨来，俄倾水云积。

水云积复散，落照天将夕。壮哉古帝京，图大中斯宅。

击壤溯遗风，讴思遍左僻。上下已千古，兴废感棋弈。

相传五弦琴，兹楼乃遗迹。袅袅动余音，引手异常拍。

此调久不弹，解阜眷帝力。薰风名其楼，弹琴颜其额。

遥吟薰风歌，风吹陇头麦。麦熟雉朝飞，凭吊何乡客。

作者简介：孟淦（1742-1792）字伯川，又字晴澜。号虚舟。山西太谷人，官至长芦盐运司运同，梧州知府。著有《龛山》《带津》《清淮》等集。